CELEX: 62022TN0335
Language: sk
Date: 2022-06-07 00:00:00
Title: Vec T-335/22: Žaloba podaná 7. júna 2022 – Khudaverdyan/Rada

25.7.2022   
            
            
               SK
            
            
               Úradný vestník Európskej únie
            
            
               C 284/54
            
         
      Žaloba podaná 7. júna 2022 – Khudaverdyan/Rada
      (Vec T-335/22)
      (2022/C 284/74)
      Jazyk konania: francúzština
      
         Účastníci konania
      
      
         Žalobca: Tigran Khudaverdyan (Moskva, Rusko) (v zastúpení: F. Bélot, advokát)
      
         Žalovaná: Rada Európskej únie
      
         Návrhy
      
      Žalobca navrhuje, aby Všeobecný súd:
      
                  —
               
               
                  zrušil rozhodnutie Rady (SZBP) 2022/429 (1) z 15. marca 2022 v rozsahu, v akom bolo meno žalobcu zapísané do zoznamu uvedeného v prílohe I k rozhodnutiu (SZBP) 2014/145 zo 17. marca 2014,
               
            
                  —
               
               
                  zrušil vykonávacie nariadenie Rady (EÚ) 2022/427 (2) z 15. marca 2022 v rozsahu, v akom bolo meno žalobcu zapísané do zoznamu uvedeného v prílohe I k nariadeniu 269/2014 zo 17. marca 2014,
               
            
                  —
               
               
                  uložil Rade povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby žalobca uvádza štyri žalobné dôvody.
      
                  1.
               
               
                  Prvý žalobný dôvod je založený na porušení práva na účinnú súdnu ochranu a povinnosti odôvodnenia. Žalobca najskôr tvrdí, že Rada neuvádza jednotlivé, špecifické a konkrétne dôvody, ktoré by jej poskytli dostatočné usmernenie, pokiaľ ide o dôvodnosť reštriktívnych opatrení prijatých voči nemu. Domnieva sa, že napadnuté akty sú založené na nedostatočne pevnom skutkovom základe, na dôvodov, ktoré nie sú podložené a ktorých hodnovernosť je len abstraktná. Žalobca ďalej konštatuje, že Rada mu ukladá povinnosť predložiť negatívne dôkazy o všeobecných skutočnostiach, ktoré sú mu vytýkané, čím prenáša dôkazné bremeno, čo je v rozpore s najzákladnejšími právami na obhajobu. Nakoniec sa žalobca odvoláva na nedostatočnosť uvádzaných dôvodov a nedostatok dôveryhodných a podstatných dôkazov na podporu týchto dôvodov a domnieva sa, že to znemožňuje primeranú súdnu kontrolu zákonnosti jeho zápisu a ponechania na zoznamoch osôb, na ktoré sa vzťahujú predmetné reštriktívne opatrenia.
               
            
                  2.
               
               
                  Druhý žalobný dôvod je založený na zjavne nesprávnom posúdení predovšetkým z dôvodu, že žalobca nepodporil kroky vlády Ruskej federácie týkajúce sa zásahov na Ukrajine. Žalobca tiež tvrdí, že spoločnosť nie je „kľúčovým prvkom v zatajovaní informácií o vojne na Ukrajine zo strany Ruska“ ani „významným zdrojom príjmov pre ruskú vládu“.
               
            
                  3.
               
               
                  Tretí žalobný dôvod je založený na porušení zásady proporcionality a rovnakého zaobchádzania. Žalobca sa domnieva, že dôvody, ktoré majú odôvodňovať reštriktívne opatrenia voči nemu, sú diskriminačné a neprimerané cieľu, ktorý sleduje Rada.
               
            
                  4.
               
               
                  Štvrtý žalobný dôvod je založený na porušení základných práv žalobcu, a to práva na ochranu vlastníckeho práva, práva na rešpektovanie svojho súkromného a rodinného života, slobody podnikania a práva na prezumpciu neviny.
               
            
         (1)  Rozhodnutie Rady (SZBP) 2022/429 z 15. marca 2022, ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (Ú. v. EÚ L 87 I, 2022, s. 44).
      
         (2)  Vykonávacie nariadenie Rady (EÚ) 2022/427 z 15. marca 2022, ktorým sa vykonáva nariadenie (EÚ) č. 269/2014 o reštriktívnych opatreniach vzhľadom na konanie narúšajúce alebo ohrozujúce územnú celistvosť, zvrchovanosť a nezávislosť Ukrajiny (Ú. v. EÚ L 87 I, 2022, s. 1).